Պելոպոնեսյան բանահյուսական հիմնադրամ

Պելոպոնեսյան բանահյուսական ‘Vas. Papantoniou’ հիմնադրամ կամ՝ PFF (հունարեն՝ Πελοποννησιακό Λαογραφικό Ίδρυμα, հապավված՝ ΠΛΙ), շահույթ չհետապնդող մշակութային հիմնարկություն և թանգարան Հունաստանի Նաֆպլիոն քաղաքում։ Հիմնադրել է բանահյուսագետ և թատերական նկարիչ Իոաննա Պապանտոնիուն՝ ի հիշատակ իր հանգուցյալ հոր՝ Վասիլիոս Պապանտոնիուի։ PFF-ի նպատակն է հայտնաբերել, պահպանել, ուսումնասիրել և ներկայացնել հույների նյութական մշակույթը։

Պատմություն 

PFF -ը հիմնադրվել է 1974 թվականին Իոաննա Պապանտոնիուի նախաձեռնությամբ։ 1981 թվականից զբաղեցրել է 20-րդ դարասկզբին կառուցված և Պապանտոնիուների տոհմին պատկանող մի շենք, որը վերածվել է թանգարանի։ Այդ նույն տարում PFF-ը հռչակվել է «Տարվա եվրոպական թանգարան» և արժանացել գլխավոր մրցանակին (European Museum of the Year Main Award (EMYA): 1970-1980-ական թվականներին հիմնադրամը բանահյուսական-բանահավաքչական գործունեություն է ծավալել, հետազոտություններ իրականացրել Հունաստանում, Կիպրոսում, Հյուսիսային Իտալիայի հունական համայնքներում, գրի առել տեղեկություններ, գրական չափածո ու արձակ ստեղծագործություններ, ձայնագրել երաժշտություն, տեսանկարահանել ժողովրդական պարեր, ժողովել փաստաթղթեր, ինչպես նաև՝ նախաարդյունաբերական դարաշրջանի մանկական հնաոճ խաղալիքներ։

1989 թվականին PFF-ը Նաֆպլիոնում՝ երկաթուղային հին կայարանում հիմնադրել է մանկական թանգարան։ Դրանից չորս տարի անց Մելինա Մերկուրին, որ այն ժամանակ Հունաստանի մշակույթի նախարարն էր, PFF-ին է պահ տվել հելլենական ազգային տարազի արխիվը (Hellenic National Costume Archives): Հիմնադրամի կառավարմանը հանձնված կառույցները, սարքավորումները 1999 թվականին նորոգվել, նորացվել են։ 2013-ին PFF-ն իր ծավալած մշակութային եռանդուն ու նպատակասլաց գործունեության համար արժանացել է Աթենքի ակադեմիայի մրցանակին։

Հիմնադրամի թանգարանային բազմաթիվ ցուցանմուշներ ներկայացվել են աշխարհի զանազան երկրներում կազմակերպված ամենատարբեր ցուցահանդեսներում, ներառյալ Աթենքը, Սալոնիկը, Բրյուսելը, Դալլասը, Լիմասոլը, Լոնդոնը... PFF-ն իր գործունեությունը ծավալում է՝ համագործակցելով Բենակիի թանգարանի, Նաֆպլիոյի համայնքապետարանի, Նիկոզիայի քաղաքապետարանի, Հարոկոպիոյի համալսարանի, «Հելլենական աշխարհ» հիմնադրամի, Լոնդոնի հելլենական կենտրոնի, արվեստի Թելոգլիոն հիմնադրամի ևայլ հաստատությունների ու կազմակերպությունների հետ։

Պատկերասրահ

Ծանոթագրություններ

Արտաքին հղումներ 

 Հիմնադրամի պաշտոնական կայքէջը
 [http://www.tripadvisor.com.gr/Attraction_Review-g319780-d243277-Reviews-Peloponnesian_Folklore_Foundation_Museum-Nafplio_Argolis_Region_Peloponnese.html Թանգարանի պաշտոնական կայքէջը Tripadvisor
 Տեղեկատվություն թանգարանի մասին nafplio-tour.gr կայքում
 Տեղեկատվություն հիմնադրամի մասին Հունաստանի մշակույթի նախարարության կայքում 

Հունաստանի թանգարաններ
Հունաստանի մշակույթ
Հունաստանի արվեստ
Նորաձևության թանգարաններ
1974 հիմնադրված թանգարաններ
Հունական մշակույթ
Ազգագրական թանգարաններ
1974 հիմնադրումներ Եվրոպայում